ວີໂອເອ ສະເໜີ ເພງລາວສະໄໝ ເນື່ອງໃນ ໂອກາດ ວັນພໍ່
ວັນນະ​ສອນ ພ້ອມດ້ວຍ​ຄະນະ ຂອງ VOA ຂໍຈັດມອບເພງ ທີ່ມີຄວາມໝາຍດີໆ ກ່ຽວກັບພໍ່ ​ແທນ​ຄວາມ​ຮູ້ສຶກ​ຂອງ​ພວກ​ລູກໆ​ ທີ່​ມີ​ຕໍ່​ພໍ່ ເພື່ອ​ສະ​ແດງ​ເຖິງ​ຄວາມ​ຮູ້​ບຸນຄຸນ ​ແລະ​ຕອບ​ບຸນ​​ແທນຄຸນ ​ແກ່ບັນດາ​ພໍ່ ​ຜູ້​ບັງ​ເກີດ​ເກົ້າ.
ສະບາຍດີທ່ານແຟນເພງທັງຫຼາຍ ມື້ນີ້ ວັນນະສອນດີໃຈ ທັງຍິ້ມນ້ອຍ ຍິ້ມໃຫຍ່ ເພາະວ່າ ໄດ້ມາຈັດເພງພິເສດແລະມີຄວາມໝາຍ ທີ່ສະແດງອອກ ເຖິງຄວາມຮັກ ຄວາມຫວ່ງໃຍ ຄວາມເອົາໃຈໃສ່ ແລະຖະນຸຖະໜອມ ຂອງຜູ້ເປັນພໍ່ ທີ່ມີຕໍ່ລູກ ໃນຄໍ່າຄືນມື້ນີ້ ຊຶ່ງກົງກັນ ກັບວັນພໍ່ແຫ່ງຊາດ ໃນສະຫະລັດອາເມຣິກາ ວັນນະສອນຂໍຕາງໜ້າໃຫ້ຄະນະ VOA ຈັດມອບເພງ ແທນຄວາມຮູ້ສຶກຂອງພວກລູກໆທີ່ມີຕໍ່ພໍ່ເພື່ອສະແດງເຖິງຄວາມຮູ້ບຸນຄຸນ ແລະຕອບບຸນແທນຄຸນ ແດ່ບັນດາພໍ່ ຜູ້ບັງເກີດເກົ້າ ຈຶ່ງຂໍມອບເພງ “ພໍ່”ບົດປະພັນຂອງ ອາຈານ ຄຳຫຼ້າ ໜໍ່ແກ້ວ ໂດຍ ໄດ້ນັກຮ້ອງສາວ ສຽງມີພະລັງ ຢ່າງ ຕຸກຕາ ພູມິວົງ ມາຂັບ ຮ້ອງ ກໍຍິ່ງເຮັດໃຫ້ເພງນີ້ມ່ວນແບບມີພະລັງ ຂໍເຊີນມາຟັງພ້ອມໆກັນເລີຍ 3 ສັບປະດາ ກວ່າຈະໄດ້ຮັບຟັງເພງລາວ ສະນັ້ນ ວັນນະສອນ ຈະຫາເພງມ່ວນໆ ຂອງສິນລະປິນຄຸນນະພາບມາຝາກ ໃຫ້ທ່ານຜູ້ຟັງໄດ້ຮັບຟັງກັນ ເພງຈົດໝາຍສະບັບ ສຸດທ້າຍ ນີ້ ເປັນບົດປະພັນຂອງອາຈານ ສ ແສງສິຣິວັນ ທີ່ຂັບຮ້ອງໂດຍສິນລະປິນ ສຽງດີຈາກອອສເຕຣເລຍ ອຸດອນ ວົງສີ ທ່ານຜູ້ຟັງຈະບໍ່ຜິດຫວັງຢ່າງແນ່ນອນ ວັນນະສອນ ຂໍຕາງໜ້າໃຫ້ພວກລູກໆທຸກໆຄົນ ສົ່ງຄວາມສຸກ ສົ່ງຄວາມຮູ້ສຶກທີ່ດີ ຄວາມຮັກ ຄວາມຮູ້ສຶກກະຕັນຍູກະຕະເວທີ ມອບແດ່ ບັນດາພໍ່ ທີ່ຄອຍເອົາໃຈໃສ່ ແລ ລ້ຽງລູກໃຫ້ເຕີບໃຫຍ່ເປັນທີ່ໜ້າຮັກແລະຊື່ນຊົມຂອງຜູ້ຄົນທີ່ໄດ້ພົບເຫັນ ຂໍວິ້ງ ວອນພຣະສິລັດຕະນະໄຕ ຈົ່ງປົກປັກຮັກສາແລະຄຸ້ມຄອງໃຫ້ບັນດາພໍ່ ຈົ່ງມີອາຍຸໝັ້ນ ຂວັນຍືນ ຄຽງຄູ່ກັບພວກລູກໆຕະຫຼອດໄປ ຕາບນານເທົ່ານານ ແລະຂໍອໍາລາທ່ານ ດ້ວຍເພງຂອງ ໃນບົດເພງ“ຮັກພໍ່” ທີ່ຂັບຮ້ອງໂດຍ ປຸກກີ້ ເງິນລ້ານ ພົບກັນໃໝ່ ໃນສັບປະດາໜ້າ ນອນຫຼັບຝັນຫວານ